FI Euroopan unionin virallinen lehti C 85/16

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 85/11

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”MAÇÃ RISCADINHA DE PALMELA”

EY-N:o: PT-PDO-0005-0855-31.01.2011

SMM ( ) SAN ( X )

1. Nimi:

”Maçã Riscadinha de Palmela”

2. Jäsenvaltio tai kolmas maa:

Portugali

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Maçã Riscadinha de Palmela on Rosaceae-heimon Malus Miller -suvun Malus domestica Borkh -lajiin kuuluvan Riscadinha-lajikkeen omena, joka on tuotettu jäljempänä yksilöidyllä alueella eritelmän vaatimusten mukaisesti ja tarkoitettu kulutukseen tuoreena, kokonaisena ja kuorimattomana.

Nimeä ”Maçã Riscadinha de Palmela” voidaan käyttää ainoastaan laatuluokkiin ekstra, I ja II luokitelluista omenoista, joiden pienin sallittu läpimitta on 60 mm.

Yksilöidyllä alueella tuotetulla Riscadinha-omenalla on seuraavat ominaisuudet:

a) Fysikaaliset/morfologiset ominaisuudet

Muoto: epäsäännöllisen litistynyt, lohkot ovat leveimmillään hedelmän keskiosassa;

karheapintaisuus: lajikkeelle tyypillinen ominaisuus, joka ei ole virhe ja jota esiintyy vaihtelevassa määrin kantakuopassa;

kuoren pinta: sileä, hyvin kevyen vahakerroksen peittämä kypsymisen alkaessa ja kostea hedelmien ollessa erittäin kypsiä;

kukkavarsi: tavallisesti hyvin lyhyt (4–8 mm) ja paksu (3–5 mm), katkaistaan usein sadonkorjuun yhteydessä;

silmä: pieni tai keskikokoinen ja lähes täysin umpeutunut;

väri: pohjaväri kellanvihreä, peiteväri melko voimakkaan punainen ja runsas etenkin auringon puolella muodostaen tummia juovia himmeämmällä pohjalla;

koko: keskikokoinen.

b) Kemialliset ominaisuudet

Liukenevan kiinteän aineen vähimmäispitoisuus: Sokeri (Brix-asteikolla) 9,6;

mallon kovuus: 3,3–5,2 kg;

pH: 3,26–3,39;

kokonaishappopitoisuus: 5,83–9,42 g/l (omenahappona ilmaistuna).

c) Aistinvaraiset ominaisuudet

Maçã Riscadinha de Palmelan malto on vihertävä, ja siinä esiintyy paikoitellen läpikuultavia pehmeitä laikkuja, maku on makean hapokas, erittäin mehukas ja aromaattinen; mallossa esiintyy lisäksi punaisia juovia kellanvihreällä pohjalla.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Varsinaisen tuotannon lisäksi hedelmien puhdistus, lajittelu, valikointi ja aistinvarainen arviointi (juovaisuuden ja tyypillisen värin silmämääräinen toteaminen) tapahtuvat yksinomaan yksilöidyllä maantieteellisellä alueella sijaitsevissa laitoksissa.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Pakkausmateriaalit, pakkaukset, etiketit ja muu Maçã Riscadinha de Palmelan myyntiin ja menekinedistämiseen käytettävä materiaali on suunniteltu tätä nimenomaista tuotetta varten. Lainsäädännössä edellytettyjen tietojen lisäksi kaikissa pakkauksissa on ehdottomasti oltava seuraavat merkinnät:

1) Tuotteen tunnus:

2) varmennus- tai vaatimustenmukaisuusmerkki, jossa on ilmoitettava seuraavat tiedot: valvontaelimen nimi sekä SAN-tuotteen nimi ”Maçã Riscadinha de Palmela DOP”;

3) EU:n tunnus;

4) tuotantotilan tunnistetiedot (toiminimi ja osoite).

4. Maantieteellisen alueen tarkka rajaus:

Yksilöity maantieteellinen tuotantoalue käsittää hallinnollisesti luonnollisella tavalla seuraavat taajamat: Canha ja Santo Isidro de Pegões (Montijon kunnassa), Marateca, Palmela, Pinhal Novo, Poceirão ja Quinta do Anjo (Palmelan kunnassa) sekä Gâmbia-Pontes e Alto da Guerra ja S. Sebastião (Setúbalin kunnassa).

5. Yhteys maantieteelliseen alkuperään:

5.1 Maantieteellisen alueen erityisyys:

Alkuperäalueen sijainti meren, Tejon ja Sadon suistojen ja Serra da Arrábidan ylängön läheisyydessä sekä sen suhteellisen tasainen pinnanmuodostus luovat yksilöidylle maantieteelliselle tuotantoalueelle mikroilmaston, joka yhdessä alueen maaperäominaisuuksien kanssa saa aikaan otolliset olosuhteet korkealaatuisten ja erityispiirteiltään ainutlaatuisten Maçã Riscadinha de Palmela-omenien tuotannolle.

Yksilöidyn maantieteellisen alueen ilmastoa voidaan luonnehtia valtamerelliseksi Välimeren ilmastoksi, jolle on ominaista etenkin korkea ilman keskimääräinen vuotuinen kosteus (75–80 %). Se johtuu suurten vesistöjen läheisyydestä ja pääosin pohjoisesta, koillisesta ja lännestä puhaltavista tuulista, jotka heikentävät mannerilmaston vaikutusta.

Vuoden keskimääräinen sademäärä on 500–700 mm, enimmät sateet ajoittuvat joulukuuhun (noin 128,9 mm), ja vähäsateisinta on elokuussa (3,6 mm). Päivittäinen sademäärä on korkeimmillaan lokakuussa (97,5 mm) ja alhaisimmillaan elokuussa (11 mm).

Pakkasta ei esiinny juuri koskaan, mikä on erittäin tärkeä tekijä Riscadinha de Palmela -omenapuun varhaisen kukinnan kannalta.

Kesän keskilämpötila on noin 22 °C.

Aurinkoisten tuntien määrä on 2 300–2 600 vuodessa.

Yksilöidyn maantieteellisen alueen maaperä on pääosin kevytrakenteista kohtuullisen syvää eri kehitysvaiheissa olevaa vähäravinteista podsolimaannosta, jonka pH on suhteellisen alhainen, samoin kuin aggregoitumisaste, orgaanisen aineksen pitoisuus ja vedenpidätyskyky.

Paikallisten inhimillisten tekijöiden merkitys on ratkaisevan tärkeä Maçã Riscadinha de Palmelan alueellisen merkityksen kannalta. Se ilmenee tuottajien osaamisessa, joka liittyy viljely- ja leikkausmenetelmiin sekä oikean kypsyysasteen määrittämiseen sadonkorjuuta varten ottamalla huomioon, etteivät kaikki hedelmät kypsy samanaikaisesti. Ihanteellisen sadonkorjuuajankohdan valitseminen on erittäin tärkeää, jotta pinta saa tuotteelle tunnusomaisen värin.

5.2 Tuotteen erityisyys:

Maçã Riscadinha de Palmela erottuu muista omenoista epäsäännöllisen litistyneen muotonsa, kellanvihreässä pinnassa olevien punaisten juovien sekä kantakuopassa esiintyvän karheapintaisuuden perusteella. Yksilöidyllä alueella tuotetut omenat ovat muualla tuotettuja voimakasjuovaisempia.

Maçã Riscadinha de Palmelan malto on vihertävä, makean hapokas, erittäin mehukas ja aromaattinen; paikoitellen siinä esiintyy läpikuultavia (ns. öljymäisiä) laikkuja, mikä on epätavallisempaa, kun on kyse muualla tuotetuista omenoista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Palmelan alue tunnetaan Riscadinha-lajikkeen synnyinseutuna, ja tuotteen maine markkinoilla on juurtunut syvään.

Yksilöidyn maantieteellisen alueen ilmaston ja maaperän erityispiirteet ilmenevät tuotteen ominaisuuksissa.

Atlantin valtameren, Tejon ja Sadon suistojen ja Serra da Arrábidan ylängön läheisyydestä johtuva mikroilmasto sekä runsas auringonpaiste ovat ensisijaisen tärkeitä tuotteelle tunnusomaisten punaisten juovien voimakkaan värityksen kannalta.

Yksilöidyn alueen vähän orgaanista ainesta sisältävä maaperä, jonka vedenpidätyskyky on alhainen, sekä runsas auringonpaiste vaikuttavat erityisiin tuotanto-olosuhteisiin siten, että hedelmistä kehittyy hapokkaita ja erityisen sokeripitoisia.

Paikallisen väestön osaamisen ja kokemuksen ansiosta Maçã Riscadinha de Palmela korjataan juuri oikeana ajankohtana, jolloin tuote saa sille ominaisen ainutlaatuisen värin ja maun.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta (3))

http://www.dgadr.pt/images/docs/val/dop_igp_etg/Valor/CE_maca_riscadinha_palmela.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.